
A smoothelin-szerű 1 fehérjét mimikáló peptid hatása az inzulinrezisztens endometriális sejtekre

A terhesség alatt expresszálódó szteroid hormonok hatására jelentős változások következnek be a simaizomzatban. A progeszteron és a 17β-ösztradiol a megfelelő nukleáris hormonreceptoraihoz kötődik, koordináltan megváltoztatva a génexpressziós mintázatokat a megfelelő célszövetekben. A simaizom kontraktilis aktivitását szabályozó fő mechanizmus a miozin 20kDa könnyű lánc (MLC20) Ca2+/kalmodulin-függő miozin könnyű lánc kináz általi foszforilációja, míg a relaxációt az MLC20 miozin foszfatáz (MP) általi defoszforilációja váltja ki.
A smoothelin-szerű 1 fehérje (SMTNL1) expressziója a terhesség során a méh- és vaszkuláris simaizomban indukálódik. Az emelkedett progeszteronszint hatására az SMTNL1 Ser-301 oldalláncán foszforilálódik a protein kináz A és G által. Emellett az SMTNL1 fehérje citoplazmatikusan képes a MP-hoz kapcsolódni, fehérje-fehérje kölcsönhatás által gátolva a fehérje aktivitását, így szabályozva a sejtek kontraktilitását. Emellett közvetlenül befolyásolja a simaizom és hámsejtek citoszkeletális tulajdonságait, ezáltal a trofoblasztok implantációját.
Kutatásomban az Ishikawa endometriális adenokarcinóma sejteket használtam kontroll kezeletlen, kontroll terhes (MPA), illetve gesztácionális diabetes (GDB) állapotokat modellezve. Immunfluoreszcenciás festési eljárást alkalmaztam, ahol a MP MYPT1 szabályozó alegységének, illetve a MLC expressziós és foszforilációs szintű változásait követtem nyomon. Továbbá in vitro scratch assay segítségével vizsgáltam az SMTNL1 Ishikawa sejtek migrációjára kifejtett hatását. A kapott eredmények molekuláris hátterét SDS-PAGE és Western Blot analízissel vizsgáltam, ahol a ChemiDoc műszer által regisztrált jelintenzitást az ImageJ program segítségével numerizáltam. Az adatok összegyűjtését és statisztikai elemzését a GraphPad Prism 9 program segítségével végeztem.
Eredményeink összefoglalásaként azt találtuk, hogy az SMTNL1 progeszteron jelenlétében fokozottan csökkenti a MYPT1 expresszióját. Továbbá egy eddig még nem jellemzett úton, annak gátló foszforilációját fokozza, így gátolva a MP holoenzimet; ezzel a MP szubsztrátjának, a MLC20 fokozott foszforilációját eredményezve. Ezáltal a sejtek citoszkeletális tulajdonságait módosítva, a migrációt kontroll körülmények esetén protein-protein interakcióval az SMTNL1 gátolja. GDB körülmények esetén az SMTNL1 génexpressziós szinten szabályozza a MYPT1 expresszióját, ráadásul gátló foszforilációját emelve csökkenti a sejtek migrációs kapacitását.



